62020CJ0145_RES
Zadeva C‑145/20
DS
proti
Porsche Inter Auto GmbH & Co KGinVolkswagen AG
(Predlog za sprejetje predhodne odločbe, ki ga je vložilo Oberster Gerichtshof)
Sodba Sodišča (veliki senat) z dne 14. julija 2022
„Predhodno odločanje – Približevanje zakonodaj – Uredba (ES) št. 715/2007 – Homologacija motornih vozil – Člen 5(2) – Odklopna naprava – Motorna vozila – Dizelski motor – Sistem za uravnavanje emisij – Programska oprema, vgrajena v krmilno enoto motorja – Ventil za vračanje izpušnih plinov v valj (ventil EGR) – Zmanjšanje emisij dušikovega oksida (NOx), omejeno s ‚temperaturnim oknom‘ – Prepoved uporabe odklopnih naprav, ki zmanjšujejo učinkovitost sistemov za uravnavanje emisij – Člen 5(2)(a) – Izjema od te prepovedi – Varstvo potrošnikov – Direktiva 1999/44/ES – Prodaja potrošniškega blaga in z njim povezane garancije – Člen 2(2)(d) – Pojem ‚blago, ki ima kakovost in lastnosti, ki so običajne za blago iste vrste in jih potrošnik lahko razumno pričakuje, ob upoštevanju vrste blaga‘ – Vozilo, za katero velja ES-homologacija – Člen 3(6) – Pojem ‚neskladnost manjšega pomena‘“
Varstvo potrošnikov – Prodaja potrošniškega blaga in z njim povezane garancije – Direktiva 1999/44 – Blago, skladno s prodajno pogodbo – Pojem ‚blago, ki ima kakovost in lastnosti, ki so običajne za blago iste vrste in jih potrošnik lahko razumno pričakuje, ob upoštevanju vrste blaga‘ – Vozilo, za katero velja veljavna ES-homologacija – Vozilo, opremljeno z odklopno napravo, ki je na podlagi Uredbe št. 715/2007 prepovedana – Izključitev
(Direktiva Evropskega parlamenta in Sveta 1999/44, člen 2(2)(d))
(Glej točke od 52 do 56 in 58 ter točko 1 izreka.)
Približevanje zakonodaj – Motorna vozila – Emisije iz lahkih potniških in gospodarskih vozil – Uredba št. 715/2007 – Obveznosti proizvajalcev v zvezi s homologacijo – Prepoved uporabe odklopnih naprav, ki zmanjšujejo učinkovitost sistemov za uravnavanje emisij – Izjeme – Naprava, ki zagotavlja zaščito motorja pred okvarami ali poškodbami in varno delovanje vozila – Obseg – Naprava, ki glede na zunanjo temperaturo in nadmorsko višino zmanjšuje učinkovitost sistema za recikliranje onesnaževalnih plinov vozil pri njihovem normalnem delovanju in pri normalni uporabi – Izključitev
(Uredba Evropskega parlamenta in Sveta št. 715/2007, člen 5(2)(a))
(Glej točke od 61 do 67, od 72 do 76 in od 78 do 81 ter točko 2 izreka.)
Varstvo potrošnikov – Prodaja potrošniškega blaga in z njim povezane garancije – Direktiva 1999/44 – Pravice potrošnika – Manjša neskladnost – Pojem – Opremljenost zadevnega vozila z odklopno napravo, ki je na podlagi Uredbe št. 715/2007 prepovedana – Izključitev – Potrošnik, ki je bil seznanjen z obstojem te naprave in je vozilo vseeno kupil – Nevplivanje
(Direktiva Evropskega parlamenta in Sveta 1999/44, člen 3(6))
(Glej točke 85, 86 in od 88 do 97 ter točko 3 izreka.)
Povzetek
Cilj zagotoviti visoko raven varstva okolja v Evropski uniji se med drugim kaže v sprejetju ukrepov za omejitev emisij onesnaževal. Motorna vozila so bila zato predmet vse strožje ureditve, zlasti s sprejetjem Uredbe št. 715/2007 o homologaciji motornih vozil. (
1
) Namen te uredbe je zlasti znatno zmanjšanje emisij dušikovega oksida (NOx) iz dizelskih vozil za izboljšanje kakovosti zraka in upoštevanje mejnih vrednosti za onesnaževala.
Tri tukaj obravnavane zadeve se nanašajo na nakup vozil, opremljenih s programsko opremo, vgrajeno v krmilno enoto motorja, ki zunaj določenih temperaturnih pogojev in nad določeno nadmorsko višino vožnje omeji učinkovitost sistema za vračanje izpušnih plinov v valj (EGR), kar privede do preseganja mejnih vrednosti emisij NOx, določenih z Uredbo št. 715/2007.
Od posodobitve programske opreme, vgrajene v krmilno enoto motorja, je čiščenje izpušnih plinov izklopljeno pri zunanji temperaturi, nižji od 15 stopinj Celzija, in pri zunanji temperaturi, višji od 33 stopinj Celzija, ter pri nadmorski višini vožnje nad 1000 metrov (v nadaljevanju: temperaturno okno). Zunaj tega okna se stopnja vračanja izpušnih plinov v valj v intervalu 10 stopinj Celzija in na nadmorski višini nad 1000 m v intervalu 250 višinskih metrov linearno zmanjša na 0, s čimer torej pride do povišanja emisij NOx nad mejne vrednosti, določene z Uredbo št. 715/2007.
Te tri zadeve so nadaljevanje sodbe z dne 17. decembra 2020, CLCV in drugi (Odklopna naprava na dizelskem motorju) (v nadaljevanju: sodba CLCV), (
2
) v kateri je Sodišče prvič razložilo pojem „odklopna naprava“ v smislu Uredbe št. 715/2007 (
3
) in določilo, kdaj je taka naprava prepovedana z vidika določbe te uredbe (
4
), ki določa izjeme od prepovedi odklopne naprave, med katerimi je tudi potreba po zaščiti motorja pred okvarami ali poškodbami in po varnem delovanju vozila.
V teh okoliščinah so tri avstrijska predložitvena sodišča Sodišče vprašala, ali je programska oprema, kot je zadevna, „odklopna naprava“ v smislu Uredbe št. 715/2007. Če je odgovor pritrdilen, se ta sodišča sprašujejo, ali se lahko ta programska oprema dovoli na podlagi izjeme od prepovedi takih naprav, ki temelji na zaščiti motorja pred okvarami ali poškodbami in varnem delovanju vozila. Nazadnje, če navedena programska oprema ni dovoljena, ta sodišča želijo izvedeti, ali lahko njena uporaba privede do razglasitve ničnosti prodajne pogodbe zaradi neskladnosti vozila s pogodbo na podlagi Direktive o prodaji potrošniškega blaga in z njim povezanih garancij. (
5
)
Sodišče je s tremi sodbami, razglašenimi v velikem senatu, najprej razsodilo, da zadevna programska oprema zmanjšuje učinkovitost sistema za uravnavanje emisij pri normalnem delovanju vozila in pri normalni uporabi ter da je torej „odklopna naprava“ v smislu Uredbe št. 715/2007. Nato je štelo, da odklopna naprava, ki je namenjena predvsem varovanju vgradnih delov, kot so ventil EGR, hladilnik EGR in filter za trdne delce, ni zajeta z izjemo od prepovedi uporabe takih naprav, če delovanje teh elementov ne vpliva na zaščito motorja. Nazadnje, Sodišče je navedlo, da vozilo, ki je opremljeno s tako napravo, ni skladno s prodajno pogodbo v smislu Direktive o prodaji potrošniškega blaga in z njim povezanih garancij, čeprav je njegova ES-homologacija veljavna, in da njegove neskladnosti ni mogoče opredeliti kot neskladnost „manjšega pomena“, kar naj bi načeloma izključevalo možnost kupca, da doseže razglasitev ničnosti pogodbe.
Presoja Sodišča
Na prvem mestu, Sodišče je za določitev, ali je zadevna programska oprema „odklopna naprava“ v smislu Uredbe št. 715/2007, razložilo pojem „normaln[o] delovanj[e] vozila in […] normaln[a] uporab[a]“.
V zvezi s tem je Sodišče ugotovilo, da ne le iz besedila določbe Uredbe št. 715/2007, v kateri je taka naprava opredeljena, (
6
) temveč tudi iz sobesedila te določbe in cilja, ki mu sledi ta uredba, izhaja, da ta pojem napotuje na uporabo vozila v normalnih voznih pogojih, torej ne le na njegovo uporabo v pogojih, določenih za homologacijski test, ki se je uporabljal v času dejanskega stanja iz spora o glavni stvari. Ta pojem tako napotuje na uporabo tega vozila v dejanskih voznih pogojih, ki običajno obstajajo na ozemlju Unije. Sodišče je v zvezi s tem opozorilo, da bi bila, kot je razsodilo v sodbi CLCV, namestitev naprave, ki bi zagotavljanje izpolnjevanja zakonskih mejnih vrednosti emisij, določenih z Uredbo št. 715/2007, omogočala zgolj v fazi homologacijskega testa, čeprav ta testna faza ne omogoča reprodukcije normalnih pogojev uporabe vozila, v nasprotju z obveznostjo zagotavljanja učinkovitega omejevanja emisij v takih pogojih uporabe. Enako velja za namestitev naprave, ki bi to izpolnjevanje zagotavljala le v okviru temperaturnega okna, ki sicer zajema pogoje, v katerih se opravi faza homologacijskega testa, vendar ne ustreza normalnim voznim pogojem.
V teh okoliščinah je Sodišče štelo, da programska oprema, kakršna je zadevna, ki upoštevanje mejnih vrednosti emisij, določenih z Uredbo št. 715/2007, zagotavlja le, kadar je zunanja temperatura v temperaturnem oknu, zmanjšuje učinkovitost sistema za uravnavanje emisij pod pogoji, pričakovanimi pri normalnem delovanju vozila in pri normalni uporabi v smislu Uredbe št. 715/2007. Ta programska oprema je zato „odklopna naprava“ v smislu te uredbe. (
7
)
Na drugem mestu, Sodišče je preučilo vprašanje, ali je naprava, kakršna je zadevna, lahko zajeta z izjemo od prepovedi uporabe odklopnih naprav, ki se nanaša na potrebo po zaščiti motorja pred okvarami ali poškodbami in varnem delovanju vozila, določeno z Uredbo št. 715/2007, (
8
) če ta naprava prispeva k varovanju vgradnih delov, kot so ventil EGR, hladilnik EGR in filter za trdne delce.
V zvezi s tem je Sodišče opozorilo, da Uredba št. 715/2007 določa izjeme od prepovedi uporabe odklopne naprave, med drugim, če „je potreba po napravi upravičena zaradi zaščite motorja pred okvarami ali poškodbami in varnega delovanja vozila“. Najprej, v zvezi s pojmom „motor“ je Sodišče poudarilo, da pravo Unije (
9
) jasno razlikuje med motorjem, na katerega se nanaša ta izjema, na eni strani in parametri sistema za uravnavanje onesnaževanja, ki vključujejo filtre za trdne delce in EGR, na drugi strani. Zato so ventil EGR, hladilnik EGR in filter za trdne delce sestavni deli, ki so ločeni od motorja. Dalje, v zvezi s pojmoma „poškodba“ in „okvara“ je Sodišče ugotovilo, da nalaganja oblog na motorju in njegovega staranja ni mogoče šteti za „poškodbo“ ali „okvaro“ v smislu Uredbe št. 715/2007, (
10
) ker je to načeloma predvidljivo in neločljivo povezano z običajnim delovanjem vozila. Sodišče je štelo, da lahko uporabo odklopne naprave v skladu z Uredbo št. 715/2007 upraviči le neposredno tveganje okvare ali poškodbe motorja, ki povzroči konkretno nevarnost pri vožnji vozila.
Ob upoštevanju dejstva, da je treba izjemo od prepovedi uporabe odklopnih naprav razlagati ozko, je Sodišče štelo, da „potreba“ po taki napravi v smislu Uredbe št. 715/2007 obstaja le, če ob ES-homologaciji te naprave ali vozila, ki je opremljeno s to napravo, nobena druga tehnična rešitev ne omogoča preprečitve neposrednega tveganja okvare ali poškodbe motorja, ki povzroča konkretno nevarnost pri vožnji vozila.
Sodišče je zato razsodilo, da odklopna naprava, ki upoštevanje mejnih vrednosti emisij, določenih z Uredbo št. 715/2007, zagotavlja le, kadar je zunanja temperatura v temperaturnem oknu, ne more biti zajeta z izjemo od prepovedi uporabe takih naprav iz te uredbe zgolj zato, ker ta naprava prispeva k varovanju vgradnih delov, kot so ventil EGR, hladilnik EGR in filter za trdne delce. Vendar pa je drugače, če se dokaže, da je navedena naprava strogo potrebna za preprečevanje tako hudega neposrednega tveganja okvare ali poškodbe motorja – ki nastane zaradi napake enega od teh delov – ki povzroča konkretno nevarnost pri vožnji vozila, opremljenega z isto napravo. Z izjemo iz Uredbe št. 715/2007 nikakor ne more biti zajeta odklopna naprava, ki bi morala, da bi bil motor zaščiten pred okvarami ali poškodbami in da bi se zagotovilo varno delovanje vozila, v normalnih pogojih vožnje delovati v večjem delu leta.
Poleg tega je Sodišče pojasnilo, da okoliščina, da je bila odklopna naprava v smislu Uredbe št. 715/2007 nameščena po začetku uporabe vozila, ob popravilu, (
11
) ni upoštevna za presojo, ali je uporaba te naprave na podlagi te uredbe prepovedana. (
12
)
Na tretjem in zadnjem mestu, Sodišče je preučilo, ali lahko uporaba prepovedane programske opreme privede do razglasitve ničnosti prodajne pogodbe zaradi neskladnosti vozila s pogodbo na podlagi Direktive o prodaji potrošniškega blaga in z njim povezanih garancij.
Sodišče je v zvezi s tem na eni strani poudarilo, da se morajo vozila, ki spadajo na področje uporabe Direktive 2007/46, (
13
) homologirati, in na drugi strani, da se ta homologacija lahko podeli le, če zadevni tip vozila izpolnjuje določbe Uredbe št. 715/2007, zlasti tiste glede emisije onesnaževal. Poleg tega v skladu z Direktivo 2007/46 (
14
) proizvajalec kot imetnik ES‑homologacije dostavi certifikat o skladnosti, ki spremlja vsako vozilo, bodisi dokončano, nedodelano ali dodelano, izdelano skladno s homologiranim tipom vozila. To potrdilo je obvezno za registracijo in prodajo ali začetek uporabe vozila. (
15
)Če potrošnik kupi vozilo, ki spada v serijo homologiranega tipa vozila in mu je posledično priloženo potrdilo o skladnosti, lahko razumno pričakuje, da bo v zvezi s tem vozilom Uredba št. 715/2007 spoštovana, in to tudi, če pogodba v zvezi s tem ne vsebuje posebnih določb.
Zato je Sodišče štelo, da motorno vozilo, ki spada na področje uporabe Uredbe št. 715/2007, nima „kakovosti, ki je običajna za blago iste vrste in jo potrošnik lahko razumno pričakuje“ v smislu Direktive o prodaji potrošniškega blaga in z njim povezanih garancij, če je to vozilo – čeprav je njegova ES-homologacija veljavna in ga je zato mogoče uporabljati v cestnem prometu – opremljeno z odklopno napravo, katere uporaba je na podlagi Uredbe št. 715/2007 prepovedana.
Nazadnje, Sodišče je pojasnilo, da neskladnosti, ki temelji na tem, da je zadevno vozilo opremljeno z odklopno napravo, katere uporaba je na podlagi Uredbe št. 715/2007 prepovedana, ni mogoče opredeliti kot neskladnost „manjšega pomena“, (
16
) tudi če bi potrošnik to vozilo, čeprav bi bil seznanjen z obstojem te naprave in z njenim delovanjem, vseeno kupil.
(
1
)	Uredba (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL 2007, L 171, str. 1).
(
2
)	Sodba z dne 17. decembra 2020, CLCV in drugi (Odklopna naprava na dizelskem motorju) (C‑693/18, EU:C:2020:1040).
(
3
)	V smislu člena 3, točka 10, Uredbe št. 715/2007. V tej določbi je odklopna naprava opredeljena kot „vsak del vozila, ki zaznava temperaturo, hitrost vozila, vrtilno frekvenco motorja, uporabljeno prestavo, podtlak v polnilnem zbiralniku ali kateri koli drug parameter z namenom aktiviranja, prilagajanja, zakasnitve ali prekinitve delovanja katerega koli dela sistema za uravnavanje emisij, ki zmanjšuje učinkovitost sistema za uravnavanje emisij pod pogoji, pričakovanimi pri normalnem delovanju vozila in pri normalni uporabi“.
(
4
)	Člen 5(2)(a) Uredbe št. 715/2007.
(
5
)	Direktiva 1999/44/ES Evropskega parlamenta in Sveta z dne 25. maja 1999 o nekaterih vidikih prodaje potrošniškega blaga in z njim povezanih garancij (UL, posebna izdaja v slovenščini, poglavje 15, zvezek 4, str. 223, v nadaljevanju: Direktiva o prodaji potrošniškega blaga in z njim povezanih garancij).
(
6
)	Člen 3, točka 10, Uredbe št. 715/2007.
(
7
)	Člen 3, točka 10, Uredbe št. 715/2007.
(
8
)	Člen 5(2)(a) Uredbe št. 715/2007.
(
9
)	Uredba Komisije (ES) št. 692/2008 z dne 18. julija 2008 o izvajanju in spremembi Uredbe (ES) št. 715/2007 (UL 2008, L 199, str. 1) je bila spremenjena z Uredbo Komisije (EU) št. 566/2011 z dne 8. junija 2011 (UL 2011, L 158, str. 1), Priloga I.
(
10
)	Člen 5(2)(a) Uredbe št. 715/2007.
(
11
)	V smislu člena 3(2) Direktive 1999/44.
(
12
)	Člen 5(2) Uredbe št. 715/2007.
(
13
)	Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL 2007, L 263, str. 1), kakor je bila spremenjena z Uredbo Komisije (EU) št. 1229/2012 z dne 10. decembra 2012 (UL 2012, L 353, str. 1).
(
14
)	V skladu s členom 18(1) Direktive 2007/46.
(
15
)	V skladu s členom 26(1) Direktive 2007/46.
(
16
)	V skladu s členom 3(6) Direktive 1999/44.